Et juttu kujundlikumaks muuta, kasutan võrdlusena jalgpallimängu. Karjuv treener platsiveerel näitab vähemalt kolme asja:  1. Meeskonda juhib kas iganenud arusaamade või rikkis närvikavaga  inimene;  2. Äraõpitud kombinatsioonid ei anna oodatud tulemusi;  3. Loominguline potentsiaal platsil on pärsitud.  Neist esimene tingib paraku kaks järgmist. Väljakuäärne vahutamine näitab ilmekalt, et sisuline kodutöö on tegemata ja seda püütakse käepäraste vahenditega kompenseerida siis, kui on juba hilja. Äris võib analoogina tuua olukorra, kus ettevõte ei saavutanud oodatud tulemust vaid pidi leppima ootustele mittevastava tagajärjega, mis omakorda päästis valla juhi ohjeldamatud  süüdistused ning tormakad ümberkorraldused.